**Anexa nr.4**

*la Hotărîrea Curţii de Conturi*

*nr.22 din 26 aprilie 2013*

**Raportul**

**privind executarea cerinţelor şi implementarea recomandărilor înaintate Ministerului Culturii şi instituţiilor din subordine prin Hotărîrile adoptate anterior de Curtea de Conturi**

**I. Introducere**

În conformitate cu prevederile Regulamentului cu privire la monitorizarea executării cerinţelor şi implementării recomandărilor Curţii de Conturi[[1]](#footnote-1), Direcţia generală metodologie, planificare şi analiză a verificat măsurile întreprinse de către factorii de decizie din cadrul Ministerului Culturii şi instituţiilor din subordine pentru executarea cerinţelor expuse în:*Hotărîrea**Curţii de Conturi nr. 66 din 18.12. 2008 „Privind Raportul asupra gestionării patrimoniului public de către instituţiile teatral-concertistice în perioada anilor 2005-2008 (I semestru)”;**Hotărîrea Curţii de Conturi nr. 18 din 21.05.2009 „Privind Raportul auditului regularităţii gestionării patrimoniului public prin locaţiune/arendă la Ministerul Culturii şi Turismului pe anul 2008” şi Hotărîrea Curţii de Conturi nr. 3 din 19 02.2009 „Privind Raportul asupra gestionării patrimoniului public de către muzeele subordonate Ministerului Culturii şi Turismului în perioada anilor 2005-2008 (9 luni)”.*

Verificările respective s-au desfăşurat conform Standardelor de audit ale Curţii de Conturi şi Regulamentului cu privire la monitorizarea executării cerinţelor şi implementării recomandărilor Curţii de Conturi,în vederea obţinerii probelor şi documentelor justificative, care să ateste executarea cerinţelor şi implementarea recomandărilor expuse în Rapoartele de audit şi Hotărîrile menţionate.

Potrivit cerinţelor din Hotărîrile menţionate, Ministerul Culturii şi instituţiile din subordine, în termen de 6 luni, urmau să asigure executarea acestora şi implementarea recomandărilor înaintate de Curtea de Conturi.

În perioada anilor 2008-2012, Ministerul Culturii şi instituţiile din subordine nu au prezentat Curţii o informaţie relevantă privind măsurile întreprinse în vederea executării cerinţelor şi implementării recomandărilor înaintate, fapt prin care nu a fost respectate prevederile art.35 alin.(2) lit.e) din Legea nr.261-XVI din 05.12.2008. Acest argument a servit temei pentru iniţierea prezentei verificări.

Activitatea de verificare s-a desfăşurat la Ministerul Culturii şi instituţiile din subordine cu analizarea documentelor justificative privind acţiunile întreprinse în vederea executării cerinţelor şi implementarea recomandărilor Curţii de Conturi.

**II. Constatări, concluzii şi recomandări**

Urmare a analizei informaţiilor şi documentelor prezentate de către Ministerul Culturii şi instituţiile din subordine, s-a constatat că, deşi s-au întreprins unele măsuri în vederea executării/ implementării cerinţelor/ recomandărilor înaintate de Curtea de Conturi, acestea nu au fost eficiente. Drept rezultat, unele cerinţe au rămas neexecutate, altele s-au executat prin remedierea lor temporară (soluţii tehnice de moment), fără a fi asigurată tratarea sistemică a deficienţelor şi a abaterilor constatate anterior, prin implementarea procedurilor sistemului de control intern, acestea persistînd pînă în prezent. Prin urmare, atît ministerul, cît şi entităţile din subordine au restanţe la capitolul „responsabilitatea managerială la promovarea bunelor practici de guvernare în gestionarea mijloacelor şi patrimoniului public”.

**Referitor la recomandările implementate**

* ***În scopul asigurării executării Hotărîrilor Curţii de Conturi, Ministerul Culturii a realizat următoarele acţiuni :***
* la şedinţa Colegiului ministerului din 7 iulie 2009 au fost discutate abaterile şi neregulile constatate în rapoartele de audit, conducătorii şi contabilii-şefi ai instituţiilor subordonate fiind atenţionaţi asupra acestora;
* a fost revizuit cadrul legal privind forma organizatorico-juridică a unor instituţii teatral-concertistice şi muzee, drept urmare fiindu-le modificate statutele şi instituirea Consiliului de administrare. Unele instituţii din subordine au fost introduse în Registrul de stat al instituţiilor de cultură şi artă al Ministerului Culturii. Cu toate acestea, informaţia care se conţine în Registru nu este exhaustivă şi nu corespunde rigorilor Regulamentului cu privire la regulile de ţinere a Registrului de stat al instituţiilor de cultură şi artă[[2]](#footnote-2);
* au fost efectuate modificări în cadrul normativ-legislativ referitor la modalitatea de angajare a conducătorilor entităţilor din subordine, remunerarea personalului din instituţiile teatrale, concertistice şi de circ. Însă, în pofida măsurilor întreprinse, mai persistă nereguli ce ţin de remunerarea angajaţilor din cadrul instituţiilor subordonate;
* s-au exclus cazurile de contractare a creditelor de la angajaţii instituţiei, contrar prevederilor legislaţiei în vigoare;
* mijloacele bugetare alocate instituţiilor subordonate sînt fundamentate pe programe, cu aprobarea indicatorilor de performanţă în domeniul culturii. Instituţiile subordonate prezintă ministerului dări de seamă trimestriale şi anuale „Despre executarea programelor”, care, ulterior, sînt generalizate şi prezentate Ministerului Finanţelor;
* în cadrul instituţiilor teatral-concertistice, comercializarea biletelor a fost conformată rigorilor privind ţinerea operaţiunilor de casă. De asemenea, unele bunuri aflate în gestiune au fost înregistrate în evidenţa contabilă;
* au fost revăzute şi ajustate contractele de locaţiune indicate în Rapoartele de audit, cu aplicarea corectă a coeficienţilor şi cu revizuirea suprafeţelor transmise în locaţiune; au fost sancţionaţi unii angajaţi responsabili de autorizarea contractelor de locaţiune/arendă; conducătorii instituţiilor subordonate au fost atenţionaţi asupra încălcărilor depistate la darea în locaţiune a patrimoniului. Cu toate acestea, măsurile respective nu au avut impactul scontat, în cadrul auditurilor pe exerciţiul bugetar 2012 fiind constatate unele nereguli la aspectul vizat.
* IFPS a efectuat un control tematic la Î.S. ,,Teatrul Naţional de Operă şi Balet”, în rezultatul căruia au fost aplicate sancţiuni entităţii pentru încălcarea legislaţiei fiscale.

**Referitor la recomandările neimplementate**

***Ministerul Culturii nu a asigurat :***

* inventarierea bunurilor administrate, nefiind asigurată şi ajustarea valorii acestora la cea de piaţă. Prin neîntreprinderea măsurilor respective, ministerul a neglijat inclusiv indicaţiile Guvernului[[3]](#footnote-3), prin care se solicita ca, în termen de 3 luni, să asigure inventarierea bunurilor imobile proprietate publică a statului, aflate în gestiunea ministerului şi a instituţiilor subordonate acestuia, cu prezentarea acestei informaţii Agenţiei Proprietăţii Publice, pentru generalizare şi înaintare Guvernului spre aprobare;
* elaborarea politicilor unice de contabilitate, ţinînd cont de specificul activităţii instituţiilor subordonate. Nu s-au întreprins măsuri şi în vederea corelării mărimii capitalului social cu activele nete, precum şi utilizării mijloacelor publice destinate investiţiilor şi reparaţiilor capitale, conform normelor legale;
* înregistrarea, la organul cadastral, a imobilelor gestionate şi terenurilor aferente acestora;
* reexaminarea eficienţei privind administrarea contractelor de dare în locaţiune a spaţiilor şi terenurilor muzeelor, asigurarea încasării creanţelor formate în urma transmiterii în locaţiune/arendă a bunurilor imobile. Actualele audituri pe exerciţiul bugetar 2012 denotă deficienţe la compartimentul vizat;
* ţinerea evidenţei bunurilor culturale mobile în Registrul de stat al patrimoniului cultural mobil, elaborarea şi aprobarea metodologiei evidenţei valorice şi cantitative a bunurilor muzeale mobile.

**Cerinţe /recomandări care nu pot fi implementate**

Ţinînd cont de faptul că auditurile precedente au fost efectuate în anul 2008 şi, respectiv, în anul 2009, monitorizarea în continuare a unor recomandări este iraţională, întrucît a expirat termenul de prescripţie a unor operaţiuni economico-financiare. Astfel, s-a constatat lipsa, la instituţiile verificate, a pîrghiilor privind restituirea sau justificarea unor cheltuieli, dat fiind că lucrările s-au efectuat în perioada anilor 2005-2008, termenul de prescripţie a operaţiunilor fiind expirat, iar documentele contabile transmise la arhivă. Mai mult decît atît, materialele auditurilor anterioare au fost remise organelor de drept.

**Prin urmare, nu este posibilă:**

* asigurarea restituirii sumelor achitate nejustificat antreprenorilor de către Î.S. Teatrul Naţional de Operă şi Balet ,,Maria Bieşu” şi filiala OCI ,,Moldova-Concert” din or.Comrat, în sumă de 180,0 mii lei şi, respectiv, 16,3 mii lei;
* solicitarea de către Î.S. Filarmonica Naţională ,,Serghei Lunchevici” şi Î.S. Teatrul Naţional de Operă şi Balet ,,Maria Bieşu” de la antreprenori privind justificarea cheltuielilor incluse în procesele - verbale de recepţie a lucrărilor acceptate în sumă de 21,3 mii lei şi, respectiv, 1164,9 mii lei.

Nu au fost întreprinse măsurile de rigoare şi de către Inspecţia de Stat în Construcţii privind efectuarea controlului asupra volumelor şi calităţii lucrărilor la Casa-memorială „Constantin Stamati”, cu sediul în satul Ocniţa, raionul Ocniţa.

În acelaşi timp, reiterarea acestei cerinţe nu este raţională, dat fiind că expertizarea volumelor de lucrări efectuate în anul 2009 nu este posibilă, ţinînd cont de faptul că de la executarea lucrărilor de reparaţie a trecut o perioadă îndelungată de timp.

**III. Concluzii**

Analiza documentelor prezentate de către Ministerul Culturii şi instituţiile din subordine relevă întreprinderea măsurilor privind executarea/implementarea unor cerinţe/recomandări, fapt ce conferă o justificare rezonabilă pentru a le exclude din regimul de monitorizare.

În acelaşi timp, nivelul scăzut de executare a cerinţelor şi de implementare a recomandărilor, înaintate anterior de Curte, generează unele carenţe şi iregularităţi în gestionarea mijloacelor şi patrimoniului atît de către Ministerul Culturii, cît şi de unele instituţii din subordine. Drept urmare, aceste cerinţe/ recomandări au fost reiterate în actualele Rapoarte de audit pe exerciţiul bugetar 2012.

Cele menţionate denotă iresponsabilitatea factorilor de decizie din cadrul ministerului şi instituţiilor subordonate privind executarea cerinţelor înaintate de Curte, precum şi neimplementarea unor proceduri ale sistemului de control intern de către acestea.

**Controlor de stat superior Victoria Olaru**

1. Aprobat prin Hotărîrea Curţii de Conturi nr.53 din 15 decembrie 2009 (cu modificările ulterioare). [↑](#footnote-ref-1)
2. Aprobat prin Hotărîrea Guvernului nr. 1242 din 15.10.2003. [↑](#footnote-ref-2)
3. Indicația Guvernului nr.0202-34 din 27.04.2010. [↑](#footnote-ref-3)